Document ID: 32002D0538

Απόφαση της Επιτροπής
της 28ης Ιουνίου 2002
για την τροποποίηση της απόφασης 2002/383/ΕΚ περί ορισμένων μέτρων προστασίας σχετικά με την κλασική πανώλη των χοίρων στη Γαλλία, στη Γερμανία και στο Λουξεμβούργο
[κοινοποιηθείσα υπό τον αριθμό Ε(2002) 2382]
(Κείμενο που παρουσιάζει ενδιαφέρον για τον ΕΟΧ)
(2002/538/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/EOK του Συμβουλίου, της 26ης Ιουνίου 1990, σχετικά με κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/EOK(2), και ιδίως το άρθρο 10 παράγραφος 4,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλους των χοίρων(3), και ιδίως το άρθρο 29 παράγρα- φος 4,
Εκτιμώντας τα ακόλουθα:
(1) Στις εκμεταλλεύσεις εκτροφής χοίρων που βρίσκονται σε ορισμένες παραμεθόριες περιοχές της Γαλλίας, της Γερμανίας και του Λουξεμβούργου εκδηλώθηκαν εστίες κλασικής πανώλους των χοίρων, όπου η νόσος αυτή προσβάλλει επίσης άγριους χοίρους.
(2) Εξεταζόμενες υπό το πρίσμα των εμπορικών συναλλαγών ζώντων χοίρων, οι εστίες αυτές είναι ικανές να θέσουν σε κίνδυνο το ζωικό κεφάλαιο άλλων περιοχών της Κοινότητας.
(3) Η Γαλλία, η Γερμανία και το Λουξεμβούργο έχουν λάβει μέτρα στο πλαίσιο της οδηγίας 2001/89/ΕΚ.
(4) Η Επιτροπή εξέδωσε: i) την απόφαση 1999/335/ΕΚ, της 7ης Μαΐου 1999, για την έγκριση σχεδίων που υποβλήθηκαν από τη Γερμανία για την εξάλειψη της κλασικής πανώλους των χοίρων στη Βάδη-Βυρτεμβέργη και στη Ρηνανία-Παλατινάτο(4)· ii) την απόφαση 2002/161/ΕΚ, της 22ας Φεβρουαρίου 2002, για την έγκριση σχεδίων που υποβλήθηκαν από τη Γερμανία για την εξάλειψη της κλασικής πανώλους των άγριων χοίρων στο Σάαρλαντ και στη Βόρεια Ρηνανία-Βεστφαλία και για επείγοντα εμβολιασμό των άγριων χοίρων στη Ρηνανία-Παλατινάτο, στο Σάαρλαντ και στη Βόρεια Ρηνανία-Βεστφαλία(5), όπως τροποποιήθηκε τελευταία από την απόφαση 2002/531/EK(6)· iii) την απόφαση 2002/181/ΕΚ για την έγκριση σχεδίου που υποβλήθηκε από το Λουξεμβούργο για την εξάλειψη της κλασικής πανώλους των χοίρων σε άγριους χοίρους σε ορισμένες περιοχές του Λουξεμβούργου(7)· iv) την απόφαση 2002/383/ΕΚ(8) περί ορισμένων μέτρων προστασίας σχετικά με την κλασική πανώλη των χοίρων στη Γαλλία, στη Γερμανία και στο Λουξεμβούργο.
(5) Ενόψει της εξέλιξης της επιδημιολογικής κατάστασης στη Γαλλία, στη Γερμανία και στο Λουξεμβούργο, ενδείκνυται να παραταθεί η ισχύς των μέτρων που θεσπίστηκαν και να τροποποιηθεί ελαφρά η περιοχή που αφορούν τα εν λόγω μέτρα. Ως εκ τούτου, θα πρέπει να τροποποιηθεί ανάλογα η απόφαση 2002/383/ΕΚ.
(6) Η επιδημιολογική κατάσταση όσον αφορά την κλασική πανώλη των χοίρων στη Γαλλία, στη Γερμανία και στο Λουξεμβούργο και τα μέτρα που θεσπίστηκαν για την καταπολέμηση της νόσου θα επανεξετάζονται τακτικά από τη μόνιμη επιτροπή για την τροφική αλυσίδα και την υγεία των ζώων.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 9 της απόφασης 2002/383/ΕΚ:
α) οι λέξεις "20 Ιουνίου 2002" αντικαθίστανται από τις λέξεις "20 Οκτωβρίου 2002"·
β) οι λέξεις "30 Ιουνίου 2002" αντικαθίστανται από τις λέξεις "31 Οκτωβρίου 2002".
Άρθρο 2
Το παράρτημα της απόφασης 2002/383/ΕΚ αντικαθίσταται από το παράρτημα της παρούσας απόφασης.
Άρθρο 3
Η παρούσα απόφαση απευθύνεται σε όλα τα κράτη μέλη.
Βρυξέλλες, 28 Ιουνίου 2002.

Labels: 17
0
3
6
18